ຕອນເຊົ້າມື້ນີ້(23ກຸມພາ 2021) ທີ່ຫ້ອງວ່າການນະຄອນປາກເຊໄດ້ມີພິທີປະກາດການຈັດຕັ້ງ ແລະ ມອບຮັບໜ້າທີ່ລະຫວ່າງ ຫົວໜ້າອົງການໄອຍະການປະຊາຊົນແຂວງຈໍາປາສັກ ຜູ້ເກົ່າ ແລະ ຜູ້ໃໝ່ໂດຍການໃຫ້ກຽດເຂົ້າຮ່ວມເປັນຄະນະປະທານຂອງ ທ່ານ ຄໍາສານ ສຸວົງ ຫົວໜ້າອົງການໄອຍະການປະຊາຊົນສູງສຸດ, ທ່ານ ມະໄລທອງ ກົມມະສິດ
ກຳມະການສຳຮອງສູນກາງພັກ, ຮອງເລຂາພັກແຂວງ, ຜູ້ຊີ້ນຳວຽກງານການເມືອງແນວຄິດ ແລະ ວຽກງານພັກ-ພະນັກງານພ້ອມນີ້ຍັງມີ ທ່ານ ເມກສະຫວັນ ພົມພິທັກ ປະທານສະພາປະຊາຊົນແຂວງຈໍາປາສັກ ພ້ອມດ້ວຍການນຳຂອງແຂວງ, ການນຳນະຄອນປາກເຊ ແລະ ພາກສ່ວນກ່ຽວຂ້ອງ ເຂົ້າຮ່ວມເປັນສັກຂີພະຍານ.ໃນພິທີຄະນະ
ຮັບຜິດຊອບໄດ້ຜ່ານຂໍ້ຕົກລົງຂອງຫົວໜ້າອົງການໄອຍະການປະຊາຊົນສູງສຸດ ກ່ຽວກັບການຍົກຍ້າຍ ທ່ານ ແກ້ວລັດຕະນະ ສີຫາວົງ ຄະນະປະຈໍາພັກແຂວງ, ຫົວໜ້າອົງການ
ໄອຍະການປະຊາຊົນແຂວງຈໍາປາສັກ ໄປປະຈໍາການຢູ່ສະພາປະຊາຊົນແຂວງຈໍາປາສັກ.ແລະ ຕົກລົງ ຮັບເອົາ ທ່ານ ຄຳມ່ວນ ພິລາພອນເດດ ກຳມະການພັກແຂວງ, ຮອງ
ປະທານຄະນະກຳມະການຍຸຕິທຳ ແລະ ປກຊ-ປກສ ສະພາປະຊາຊົນແຂວງ ໄປປະຈໍາການຢູ່ອົງການໄອຍະການປະຊາຊົນແຂວງ ແລະ ແຕ່ງຕັ້ງເປັນຫົວໜ້າອົງການໄອຍະການປະຊາຊົນແຂວງຈໍາປາສັກ.